Mercedes’ nye elmotor kan i princippet gøre bremser overflødige

Vi har flere gange tidligere skrevet om det britiske motorspecialistfirma Yasa og deres revolutionerende elmotor, men nu er der kommet flere tal på, hvad motoren kan betyde for fremtidens elbiler. Yasa, der har specialiseret sig i axial-flux-motorer, har nemlig demonstreret en prototype på et komplet in-wheel-drivsystem, som kan reducere bilens samlede hardwaremasse med op til 200 kilo.

Motoren er så kompakt, så let og så kraftig, at flere af de tunge komponenter i en traditionel elbil kan elimineres. Ifølge Yasa betyder det, at man i fremtiden potentielt kan droppe både drivaksler og i visse tilfælde endda klassiske bremser, fordi motorerne selv kan levere ekstremt præcis og kraftfuld regenerativ bremsning direkte i hjulene.

En elmotor, der bryder reglerne

Yasas nye axial-flux-motor arbejder fundamentalt anderledes end de motorer, vi kender i dag. Stator og rotor ligger parallelt i stedet for omliggende, og det giver en uhørt kombination af lav vægt, høj momenttæthed og effektiv køling. Ifølge interne tal har den seneste prototype nået en effekttæthed på 59 kW per kilo, koblet med en helt ny inverter på imponerende 100 kW per kilo.

Ved at flytte drivlinjen helt ud i hjulene kan bilproducenter pludselig frigøre store mængder plads i chassiset, reducere kabelføring, forbedre firehjulsstyring og levere millimeterpræcis vektorkontrol. Alt sammen uden at bilen nødvendigvis bliver dyrere at producere.

Mercedes har allerede vist teknologien frem

Mercedes har været medejer af Yasa siden 2021, og samarbejdet er allerede synligt. Konceptbilen Mercedes-AMG GT XX demonstrerer, hvordan axial-flux-teknologien kan bruges i praksis – og ifølge Yasa er dette kun appetitvækkerens appetitvækker.

– Efter år med fokuseret forskning deler vi nu et glimt af fremtidens elektriske drivlinjer. Potentialet for at ændre, hvordan vi bygger elbiler, er betydeligt, forklarer Yasas CEO, Joerg Miska.

Det kan sætte turbo på den spirende trend mod mindre batterier, fordi lavere vægt kan giver længere rækkevidde uden at øge kapaciteten.

Teknologien er stadig på prototype-niveau, men Mercedes’ investering og Yasas resultater peger i én retning: Fremtidens elbiler bliver ikke bare elektriske – de bliver radikalt anderledes.

Mercedes’ nye elmotor kan i princippet gøre bremser overflødige