Mikromotor sætter ny rekord – 12,7 kilo og 1.000 heste

En motor på størrelse med en pizzatallerken og vægt som en fyldt bærepose fra Føtex – men med kræfter som en Bugatti. Den nye axial-flux-motor fra britiske Yasa leverer op til 1.000 hestekræfter fra blot 12,7 kilo metal – en uofficiel verdensrekord i effekttæthed.

Yasa, der ejes af Mercedes-Benz, har i flere år været kendt for sine ultralette elmotorer. Den nye prototype bygger videre på teknologien, som allerede bruges i Mercedes-AMG’s elektriske konceptbil GT XX, men skruer den helt op til 11.

Det er i øvrigt ikke første gang, vi skriver om Yasa. Så sent som i juli måned fremviste de en prototype på en 13,1 kilo tung elmotor, der leverede 550 kW – svarende til 748 hestekræfter. Altså en effekt-tæthed på 42 kW per kilo.

Ved de seneste test i Oxfordshire leverede motoren en topydelse på 750 kW, svarende til 59 kW pr. kilo – en forbedring på 40 procent i forhold til den tidligere rekord.

“Det her er ikke en idé på en computerskærm – motoren kører lige nu på vores testbænke,” siger YASA-grundlægger og teknisk chef Tim Woolmer.

Fra superbiler til fremtidens elbiler

Yasa’s teknologi adskiller sig fra de klassiske “radial-flux”-motorer, som sidder i stort set alle elbiler i dag. I stedet for at lade magnetfeltet rotere udad som i en tromle, bevæger det sig axialt – altså fladt som i en pandekage. Derfor kaldes den nye model også internt for “pandekagemotoren”.

Selvom motoren er udviklet til højtydende biler, kan teknologien på sigt få langt bredere betydning. En motor, der vejer under 13 kilo, kan nemlig bane vejen for markant lettere elbiler med længere rækkevidde og hurtigere acceleration – eller for helt nye køretøjstyper, hvor vægten i dag er en begrænsning.

Når Yasa’s letvægtsmotorer engang finder vej ud af laboratoriet og ind i serieproduktion, kan de gøre kraftfulde elbiler både billigere og mere energieffektive – og dermed flytte hele branchen et skridt tættere på fremtidens eldrøm: mindre vægt, mere power, mindre spild.

Mikromotor sætter ny rekord – 12,7 kilo og 1.000 heste